Ses vas wat glo diesel by Kaapstad-hawe steelKaapstad se hawe. Foto: www.capetown.travel Ses mense is in hegtenis geneem nadat hulle glo diesel by die Kaapstad-hawe probeer steel het. “ŉ Verdagte dieseltenker is Dinsdagaand opgemerk naby ŉ pompstasie wat besig was om diesel in ŉ vaartuig in te pomp,” het lt.kol. André Traut, ŉ polisiewoordvoerder, Woensdag gesê. Die verdagtes het glo ŉ onwettige koppeling gebruik om diesel van die vaartuig na die dieseltenker te onderskep. “Die polisie het beslag gelê op die tenker wat nagenoeg 34 000 liter gesteelde diesel met ŉ waarde van sowat R350 000 ingehad het.” Die polisie ondersoek die omstandighede rondom die saak. Die verdagtes moet binnekort in die hof verskyn.